GL ร่วงกว่า 10% ต่ำสุดในรอบ 5 เดือน โบรกฯ แนะ “ซื้อ”
GL ร่วงกว่า 10% ต่ำสุดในรอบ 5 เดือน ล่าสุด ณ เวลา 10.35 น. ราคาอยู่ที่ 43.00 บาท ลบ 5.00 บาท หรือ 10.42% สูงสุดที่ 46.50 บาท ต่ำสุดที่ 42.50 บาท มูลค่าซื้อขายที่ 1.50 พันล้านบาท โบรกฯ ยังแนะ “ซื้อ” ชูเป้า 72 บาท มองราคาหุ้นที่ปรับตัวลงทำให้ Upside มีความน่าสนใจ
8 มี.ค. 2560

ผู้สื่อข่าวรายงานว่า ราคาหุ้นบริษัท กรุ๊ปลีส จำกัด (มหาชน) หรือ GL ณ เวลา 10.35 น. ราคาอยู่ที่ 43.00 บาท ลบ 5.00 บาท หรือ 10.42% สูงสุดที่ 46.50 บาท ต่ำสุดที่ 42.50 บาท มูลค่าซื้อขายที่ 1.50 พันล้านบาท โดยราคาหุ้นปรับตัวลดลงต่ำสุดในรอบ 5 เดือน ตั้งแต่ราคาหุ้นอยู่ที่ระดับ 42.50 บาท ณ วันที่ 21 ตุลาคม 2559

ด้านบล.ทรีนีตี้ แนะนำ “ซื้อ” ราคาเป้าหมาย 72 บาท/หุ้น โดยราคาหุ้นของ GL ได้ปรับตัวลงแรง หลังมีข่าวเกี่ยวกับความโปร่งใสในการปล่อยกู้ให้แก่ผู้กู้ในสิงคโปร์และไซปรัส ซึ่งฝ่ายวิจัยมองว่าประเด็นดังกล่าวไม่ใช่ประเด็นใหม่ ทางบริษัทได้ปล่อยสินเชื่อให้แก่ผู้กู้ทั้งสองรายมาแล้ว 2-3 ปีและมีการเปิดเผยมาตลอด เรียกว่าสินเชื่อ SME โดยผู้กู้เป็นพันธมิตรทางธุรกิจที่บริษัททำการกระจายสินค้าและปล่อยสินเชื่อให้กับลูกค้าที่มาซื้อสินค้า ซึ่งรู้กระแสเงินสดของผู้กู้เป็นอย่างดี ฝ่ายวิจัยจึงยังคงมุมมองเดิม ให้ราคาเป้าหมายที่ 72 บาท โดยราคาหุ้นที่ปรับตัวลงมาทำให้ Upside มีความน่าสนใจมากขึ้น จึงมองเป็นโอกาสให้เข้าซื้อ
ส่วนในแง่การเติบโตของผลประกอบการ ฝ่ายวิจัยยังคงมุมมองเดิม โดยคาดว่าปี 60 จะเห็นกำไรเติบโตจากการรับรู้กำไรของ CCF เข้ามาได้เต็มปี บวกกับธุรกิจเดิมในต่างประเทศทั้งในกัมพูชา พม่า และอินโดนีเซียจะยังเติบโตได้ดี ส่วนธุรกิจในไทยคาดว่าจะเห็นแนวโน้มที่ดีขึ้นหลังธนบรรณจะรุกปล่อยสินเชื่อจำนำทะเบียน และรถจักรยานยนต์มือสอง โดยเราคาดกำไรอยู่ที่ 2,049 ล้านบาท เติบโตราว 93%จากปีก่อน และในช่วงปี 59-61 คาดว่าจะเติบโตเฉลี่ยสูงถึง 84% โดยประมาณการดังกล่าวไม่รวมถึงการขยายธุรกิจประเทศใหม่ๆ ทั้งในไซปรัส แอฟริกา และลาตินอเมริกา ที่เพิ่งมีข่าวก่อนหน้านี้